PATVIRTINTA

Kauno miesto savivaldybės tarybos

2025 m. liepos 8 d.

sprendimu Nr. T-569

**KAUNO MIESTO SAVIVALDYBĖS MERO REZERVO LĖŠŲ NAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno miesto savivaldybės mero rezervo lėšų naudojimo tvarkos aprašas (toliau – Aprašas) nustato Kauno miesto savivaldybės mero rezervo sudarymo, naudojimo, lėšų skyrimo, apskaitos ir panaudojimo kontrolės tvarką.

2. Kauno miesto savivaldybės mero rezervas (toliau – rezervas) yra Kauno miesto savivaldybės (toliau – Savivaldybė) biudžeto asignavimų dalis.

3. Rezervo dydis turi būti ne mažesnis kaip 0,25 procento ir ne didesnis kaip 1 procentas patvirtintų Savivaldybės biudžeto pajamų (neįskaitant valstybės dotacijų savivaldybių biudžetams). Rezervas gali būti didesnis kaip 1 procentas, kai yra paskelbta valstybės ir (arba) Savivaldybės lygio ekstremalioji situacija ir (arba) įvesta nepaprastoji padėtis.

4. Konkretų rezervo dydį kasmet nustato Savivaldybės taryba, tvirtindama tam tikrų metų Savivaldybės biudžetą.

**II SKYRIUS**

**REZERVO LĖŠŲ NAUDOJIMAS**

5. Rezervo lėšos naudojamos:

5.1. ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies kompensuoti;

5.2. Savivaldybės teritorijoje įvykusių gaisrų, stichinių nelaimių, kai jie atitinka Stichinių, katastrofinių, meteorologinių ir hidrologinių reiškinių rodiklius, patvirtintus Lietuvos Respublikos aplinkos ministro 2011 m. lapkričio 11 d. įsakymu Nr. D1-870 „Dėl Stichinių, katastrofinių meteorologinių ir hidrologinių reiškinių rodiklių patvirtinimo“, ir kitų gamtinių, techninių, ekologinių ar socialinių įvykių, keliančių pavojų gyventojų gyvybei ar sveikatai, jų socialinėms sąlygoms, turtui ir (ar) aplinkai, padariniams likviduoti ir jų padarytiems nuostoliams iš dalies kompensuoti;

5.3. dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti.

6. Prašymus skirti lėšų iš rezervo gali teikti fiziniai ir juridiniai asmenys, kurie dėl 5.1 ir 5.2 papunkčiuose nurodytų aplinkybių patyrė nekilnojamojo turto, esančio Kauno mieste, žalą:

6.1. fiziniai asmenys, deklaravę savo gyvenamąją vietą Savivaldybės teritorijoje ir turintys nuosavybės teise registruoto nekilnojamojo turto Kauno mieste. Jei yra keli nekilnojamojo turto savininkai, kiekvienas nekilnojamojo turto savininkas prašymą pateikia atskirai dėl savo turimos turto dalies;

6.2. juridiniai asmenys, registravę ir vykdantys veiklą Savivaldybės teritorijoje ir turintys nuosavybės teise registruoto nekilnojamojo turto Kauno mieste. Jei yra keli nekilnojamojo turto savininkai, kiekvienas nekilnojamojo turto savininkas prašymą pateikia atskirai dėl savo turto dalies.

7. Fiziniams ir juridiniams asmenims pagal prašymą rezervo lėšos gali būti skiriamos ne dažniau kaip vieną kartą per einamuosius metus ir ne daugiau kaip už vieną nekilnojamojo turto vienetą. Jei prašoma skirti lėšų iš rezervo atlyginti patirtus nuostolius nekilnojamam turtui, kuris žalos atsiradimo metu buvo apdraustas ir už kurį gauta draudimo išmoka, sprendžiama tik dėl nuostolių kompensavimo rezervo lėšomis tos dalies, kurios nepadengia draudimo išmoka.

8. Fiziniams ir juridiniams asmenims rezervo lėšomis gali būti kompensuojama:

8.1. jeigu nekilnojamasis turtas nebuvo apdraustas ir buvo iš dalies sugadintas (turtas dėl žalos atsiradimo (pagadinimų) išliko naudojamas, tačiau jo vertė sumažėjo), kompensacija gali sudaryti ne daugiau kaip 30 procentų patirto materialinio nuostolio sumos;

8.2. jeigu nekilnojamasis turtas nebuvo apdraustas ir buvo visiškai sunaikintas (dėl žalos atsiradimo (apgadinimų) mąsto turtas visiškai netinkamas naudoti ar atstatyti), kompensacija gali sudaryti ne daugiau kaip 50 procentų patirto materialinio nuostolio sumos;

8.3. jeigu nekilnojamasis turtas buvo apdraustas, kompensacija gali sudaryti ne daugiau kaip 70 procentų patirto materialinio nuostolio sumos, kurios nedengia draudimo išmoka.

Skiriamos kompensacijos dydis asmeniui mažinamas tokia suma, kokia dėl to paties įvykio patirtai žalai kompensuoti iš Savivaldybės biudžeto buvo skirta pašalpa (-os).

9. Priimant sprendimą dėl rezervo lėšų skyrimo, prioritetas teikiamas fiziniams asmenims, kurių sunki materialinė padėtis, gausioms šeimoms, vienišiems asmenims, kitiems asmenims iš socialiai jautrių visuomenės grupių, tačiau atsižvelgiama į informaciją apie asmenų turimą kitą jiems nuosavybės teise priklausantį nekilnojamąjį turtą ar jo dalį.

10. Fiziniai ir juridiniai asmenys nustatytos formos prašymą dėl rezervo lėšų skyrimo materialiniams nuostoliams iš dalies kompensuoti turi pateikti ne vėliau kaip per 3 mėnesius nuo 5.1 ir 5.2 papunkčiuose nurodytų įvykių dienos. Turto savininko mirties atveju terminas pratęsiamas papildomam 2 mėnesių laikotarpiui, jei raštu kreipiamasi į Savivaldybės merą dėl termino pratęsimo.

11. Prašant skirti lėšų iš rezervo, turi būti pateikta:

11.1. užpildytas nustatytos formos prašymas (priedas);

11.2. nekilnojamojo turto, kuriam buvo padaryta žala, nuosavybės teisę patvirtinantys dokumentai;

11.3. įvykį ir patirtas išlaidas patvirtinantys dokumentai (nepriklausomų turto vertintojų pažymos, draudimo bendrovės (jei turtas draustas) dokumentai, kuriuose užfiksuoti duomenys apie įvykį, draudimo išmoka, Priešgaisrinės gelbėjimo valdybos pažyma (gaisro atveju), Lietuvos hidrometeorologijos tarnybos prie Aplinkos ministerijos pažyma (stichinės nelaimės atveju), kitų kompetentingų valstybės institucijų įvykį ir jo aplinkybes patvirtinantys dokumentai, seniūnijos, kurioje yra nekilnojamas turtas, seniūno surašytas faktinių aplinkybių patikrinimo vietoje aktas;

11.4. kita informacija ir (ar) dokumentai, patvirtinantys įvykio aplinkybes ir patirtus nuostolius.

12. Prašymai ir prie jų pridedami dokumentai teikiami raštu atvykus į Savivaldybę, siunčiami paštu arba elektroniniu paštu adresu info@kaunas.lt.

13. Už teisingos informacijos pateikimą atsako prašymą pateikę asmenys.

14. Savivaldybės mero rezervo lėšos fiziniams ir juridiniams asmenims neskiriamos, jei prašoma suteikti kompensaciją už žalą, patirtą ne tik dėl Aprašo 5 punkte nurodytų įvykių, jei įvykį fiksavusių atitinkamų tarnybų pažymose apie nukentėjusį nekilnojamąjį turtą nurodoma, kad žala nekilnojamajam turtui padaryta dėl asmenų neatsargaus elgesio, aplaidumo, turto nepriežiūros, priešgaisrinės saugos taisyklių nesilaikymo. Taip pat lėšos neskiriamos, jei prašymą pateikę asmenys neatitinka Aprašo 6 punkto reikalavimų, jei pateikta informacija (dokumentai) yra neišsamūs ir neįrodantys įvykio ar situacijos atsiradimo aplinkybių arba pasibaigęs prašymo pateikimo terminas.

15. Fizinių ir juridinių asmenų prašymus nagrinėja Savivaldybės mero potvarkiu sudaryta darbo grupė (toliau – Darbo grupė) darbo reglamento, nustatančio Darbo grupės darbo organizavimo tvarką, teises, pareigas ir funkcijas, numatyta tvarka. Darbo grupė sudaroma ne mažiau kaip iš 5 narių, jais gali būti Savivaldybės administracijos valstybės tarnautojai ir darbuotojai, dirbantys pagal darbo sutartį, turintys kompetencijų, susijusių su nekilnojamojo turto valdymu, naudojimu, priežiūra, statyba, rekonstravimu, remontu, želdynų ir želdinių tvarkymu, Savivaldybės biudžeto planavimu ir vykdymu, civiline sauga ir teise. Darbo grupė teikia siūlymus Savivaldybės merui dėl nuostolių kompensavimo.

16. Darbo grupė sprendimą dėl pateikto žalos atlyginimo priima ne vėliau kaip per 20 darbo dienų nuo prašymo ir visų prašymui nagrinėti reikiamų dokumentų gavimo dienos. Kai dėl objektyvių priežasčių (sudėtingas žalos nagrinėjimo atvejis, reikia gauti papildomas išvadas, kitus sprendimui priimti būtinus dokumentus) per šį terminą sprendimas negali būti priimtas, Darbo grupė šį terminą gali pratęsti, bet ne ilgiau kaip 10 darbo dienų, apie tai informavusi pareiškėją per 5 darbo dienas nuo sprendimo pratęsti terminą priėmimo dienos. Darbo grupės posėdžiai protokoluojami.

17. Gavęs Darbo grupės siūlymą dėl nuostolių kompensavimo, sprendimą dėl rezervo lėšų skyrimo priima Savivaldybės meras. Savivaldybės mero sprendimas įforminamas potvarkiu. Apie Savivaldybės mero priimtą sprendimą per 5 darbo dienas raštu informuojami pareiškėjai. Rašte nurodomi priimto sprendimo motyvai.

18. Skiriant rezervo lėšas fiziniams ir (ar) juridiniams asmenims, su jais pasirašomos Savivaldybės biudžeto lėšų naudojimo sutartys. Savivaldybės biudžeto lėšų naudojimo sutarties, naudojamos skiriant rezervo lėšas, forma tvirtinama Savivaldybės administracijos direktoriaus įsakymu.

19. Tais atvejais, kai reikia neatidėliotinai likviduoti ekstremaliosios situacijos padarinius (įgyvendinti ekstremaliosios situacijos vadovo, Ekstremaliųjų situacijų operacijų centro ar kitų kompetentingų institucijų sprendimus), Savivaldybės meras savo potvarkiu gali skirti rezervo lėšų be Darbo grupės išvados, jei finansavimas būtinas neatidėliotinai. Tokiu atveju, vadovaujantis Ekstremaliųjų situacijų operacijų centro posėdžio protokolu, ekstremaliosios situacijos vadovo sprendimu ar kita oficialia informacija, pagrindžiančia būtinybę skirti lėšų, rengiamas Savivaldybės mero potvarkio dėl lėšų skyrimo iš rezervo projektas.

20. Savivaldybės mero potvarkių projektus ir Savivaldybės biudžeto lėšų naudojimo sutarčių projektus rengia ir apie priimtus sprendimus pareiškėjus raštu informuoja Darbo grupės paskirtasis narys. Aprašo 19 punkte nurodytais atvejais Savivaldybės mero potvarkių projektus rengia Savivaldybės administracijos padalinys, atsakingas už ekstremaliųjų situacijų valdymą.

**III SKYRIUS**

**LĖŠŲ APSKAITA IR KONTROLĖ**

21. Rezervo lėšų apskaitą tvarko Savivaldybės administracijos padalinys, atsakingas už apskaitos tvarkymą.

22. Rezervo lėšos naudojamos pagal asignavimų valdytojo patvirtintą programos išlaidų sąmatą.

23. Savivaldybės administracijos padalinys, atsakingas už apskaitos tvarkymą, gavęs Savivaldybės mero potvarkį dėl lėšų skyrimo ir Savivaldybės biudžeto lėšų naudojimo sutartį, per 5 darbo dienas perveda skirtas lėšas į lėšų gavėjo sutartyje nurodytą sąskaitą.

24. Už gautų rezervo lėšų panaudojimą pagal paskirtį atsako lėšų gavėjas. Nepanaudotos ar ne pagal paskirtį panaudotos rezervo lėšos turi būti grąžintos į Savivaldybės biudžetą sutartyje nustatyta tvarka ir terminais.

25. Nustačius, kad asmenys, kuriems buvo skirtos rezervo lėšos, pateikė neteisingą informaciją ir (arba) dokumentus, jie privalo grąžinti skirtas lėšas. Nesutikus grąžinti lėšų, jos išieškomos Lietuvos Respublikos teisės aktų nustatyta tvarka.

26. Rezervo lėšų panaudojimo kontrolę atlieka Savivaldybės kontrolės ir audito tarnyba.

**IV SKYRIUS**

**BAIGIAMOSIOS NUOSTATOS**

27. Aprašas keičiamas ir pripažįstamas netekusiu galios Savivaldybės tarybos sprendimu.

28. Rezervo lėšų panaudojimo ataskaita teikiama Savivaldybės tarybai kartu su Savivaldybės metinių ataskaitų rinkiniu ir viešinama Savivaldybės interneto puslapyje.

29. Asmenys, pažeidę Aprašo nuostatas, atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_

Kauno miesto savivaldybės mero rezervo lėšų

naudojimo tvarkos aprašo

priedas

**(Prašymo formos pavyzdys)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(fizinio asmens vardas ir pavardė; juridinio asmens pavadinimas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(adresas, telefono Nr., el. pašto adresas)

Kauno miesto savivaldybės merui

**PRAŠYMAS SKIRTI LĖŠŲ IŠ KAUNO MIESTO SAVIVALDYBĖS MERO REZERVO**

20 \_\_ m. \_\_\_\_\_\_\_\_\_\_\_ d.

Prašau (-ome) skirti lėšų iš Kauno miesto savivaldybės mero rezervo dėl \_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(įvykio data, įvykio vieta / adresas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Įvykio metu padaryta žala turimam nekilnojamajam turtui \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(nurodyti turto pavadinimą, žalos sumą skaičiais ir žodžiais)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Prašau (-ome) lėšas pervesti į \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

(banko pavadinimas ir sąskaitos Nr.)

Patvirtinu (-ame), kad šiame prašyme pateikta informacija yra teisinga ir sutinku (-ame), kad pateikti duomenys būtų naudojami vertinant aplinkybes ir priimant sprendimą dėl nuostolių atlyginimo.

PRIDEDAMA:

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

 \_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (parašas) (vardas ir pavardė)

\_\_\_\_\_\_\_\_\_\_\_\_\_